ডিসেম্বর ২০২৫-এ বাংলাদেশে সহিংসতা

শরিফ ওসমান হাদি, ইনকিলাব মঞ্চের মুখপাত্র এবং জুলাই অভ্যুত্থানের নেতা, ২০২৫ সালের ১৮ ডিসেম্বর সিঙ্গাপুরের একটি হাসপাতালে মৃত্যুবরণ করেন। ঢাকার পুরানা পল্টন এলাকায় মাথায় গুলিবিদ্ধ হওয়ার পর তাকে এয়ার অ্যাম্বুলেন্সে করে সেখানে নেওয়া হয়েছিল। তার গুলিবিদ্ধ হওয়ার ঘটনা ও পরবর্তীতে মৃত্যু দেশজুড়ে ব্যাপক শোক, ক্ষোভ এবং বিক্ষোভের জন্ম দেয়। দেশের বিভিন্ন স্থানে ভাঙচুর ও অগ্নিসংযোগ করাসহ সহিংসতার ঘটনা ঘটে। বাংলাদেশের অন্যতম জাতীয় দৈনিক প্রথম আলো ও দ্য ডেইলি স্টারের কার্যালয়ে ভাঙচুর চালিয়ে অগ্নিসংযোগ করা হয়।

 পটভূমি 


১২ ডিসেম্বর দুপুরে ত্রয়োদশ জাতীয় সংসদ নির্বাচনের তফসিল ঘোষণার পরদিন ওসমান হাদি বক্স কালভার্ট রোডে গুলিবিদ্ধ হন। নিষিদ্ধ ছাত্রলীগের এক নেতাকে প্রধান সন্দেহভাজন হিসেবে চিহ্নিত করা হয়। পুলিশ ও র‍্যাব ১৪ জনকে গ্রেপ্তার করেছে, যার মধ্যে আসামির পরিবারের সদস্যরা রয়েছেন। ঘটনার পর হামলাকারী বাংলাদেশ থেকে পালিয়ে ভারতে আশ্রয় নেয় বলে তদন্ত সংশ্লিষ্ট সূত্র দাবি করে। ১৮ ডিসেম্বর সিঙ্গাপুর জেনারেল হাসপাতালে চিকিৎসাধীন অবস্থায় হাদি মারা যান। এর পরেই দেশের নানা স্থানে বিক্ষোভ হয় এবং সহিংসতা শুরু হয়।

 সহিংসতা 
গণমাধ্যমে হামলা 
২০২৫ সালের ১৮ ডিসেম্বর,  ইনকিলাব মঞ্চের মুখপাত্র শরিফ ওসমান হাদীর মৃত্যুর পর ঢাকার কারওয়ান বাজার এলাকায় অবস্থিত প্রথম আলোর প্রধান কার্যালয় (প্রগতি ভবন) ভাঙচুর ও অগ্নিসংযোগের শিকার হয়। সেই রাতের শেষ দিকে একদল বিক্ষোভকারী শাহবাগ থেকে মিছিল করে কারওয়ান বাজার এলাকায় এসে পত্রিকাটির কার্যালয়কে লক্ষ্য করে সন্ত্রাসী হামলা চালায়। প্রত্যক্ষদর্শীদের ভাষ্য অনুযায়ী, একদল উগ্রপন্থী যুবক ভবনের গ্রিল বেয়ে ভেতরে প্রবেশ করে ও রিসেপশন এলাকা ভাঙচুর করে। তারপর তারা জানালার কাচ ভেঙে ফেলে। পরে তারা ভবনের প্রবেশপথের সামনে রাখা আসবাবপত্র ও নথিপত্রে আগুন ধরিয়ে দেয়। এই সময় তারা 'ইনকিলাব ইনকিলাব, জিন্দাবাদ জিন্দাবাদ', 'নারায়ে তাকবীর'-সহ বিভিন্ন ধরনের স্লোগান দেয়। পুলিশ পরিস্থিতি নিয়ন্ত্রণে আনার চেষ্টা করে ব্যর্থ হয়।

প্রথম আলোর অফিসে অগ্নিসংযোগের পরে ডেইলি স্টারের কার্যালয়ে হামলা চালানো হয়। হামলাকারীরা ভবনের লবিতে আগুন ধরিয়ে দেয়, যার ফলে বিষাক্ত ধোঁয়া ছড়িয়ে পড়ে এবং প্রায় ২৫ থেকে ২৮ জন সাংবাদিক ও কর্মচারী ছাদে আটকা পড়েন। পরে ফায়ার সার্ভিস ও সেনাবাহিনীর সহায়তায় অবরুদ্ধ সাংবাদিকদের উদ্ধার করা হয়।

রাত পৌনে ৩টার দিকে সম্পাদক পরিষদের সভাপতি ও নিউ এজ পত্রিকার সম্পাদক নূরুল কবীর হামলার প্রতিবাদ জানাতে ডেইলি স্টার ভবনের সামনে যান। এই সময় তার উপর হামলার চেষ্টা করা হয় এবং তাকে হেনস্থা করা হয়। পরে সেনাবাহিনী তাঁকে সরিয়ে নেয়।

 সাংস্কৃতিক স্থাপনায় হামলা 
ইনকিলাব মঞ্চের আহ্বায়ক শরীফ ওসমান হাদীর মৃত্যুর খবরের পর, জাহাঙ্গীরনগর বিশ্ববিদ্যালয়ের ইসলামী ছাত্রশিবিরে সেক্রেটারি ও ইনকিলাব মঞ্চের আহ্বায়ক মোস্তাফিজুর রহমান ১৮ ডিসেম্বর একটি বিক্ষোভ সমাবেশে বক্তব্য দেন। বক্তব্যে মোস্তাফিজুর রহমান বলেন, বাংলাদেশের জন্য “প্রকৃত স্বাধীনতা” শুধু রাজনৈতিক সংগ্রামের মাধ্যমে অর্জন করা সম্ভব নয়; এর জন্য একটি “সাংস্কৃতিক সংগ্রাম”-ও প্রয়োজন। তিনি পরেরদিন (১৯ ডিসেম্বরে) ছায়ানট ও উদীচীর মতো সংগঠনকে তছনছ করে দিয়ে “সাংস্কৃতিক আধিপত্য” ভেঙে দেওয়ার আহ্বান জানান। পাশাপাশি, সাবেক প্রধানমন্ত্রী শেখ হাসিনাকে প্রত্যর্পণ না করা পর্যন্ত ভারতের সঙ্গে কূটনৈতিক সম্পর্ক ছিন্ন করা এবং বাংলাদেশ থেকে ভারতীয় নাগরিকদের “পুশব্যাক” করার দাবি তোলেন। তার এই বক্তব্যের কারণে তিনি সামাজিক যোগাযোগমাধ্যমে ব্যাপক সমালোচনার মুখে পড়েন, বিশেষ করে ‘তছনছ’ শব্দ ব্যবহারের কারণে। এর পর তিনি ফেসবুকে একটি ব্যাখ্যা দেন। সেখানে তিনি বলেন, "বক্তব্যে ব্যবহৃত “তছনছ” শব্দটির মাধ্যমে ভাঙচুরকে বোঝানো হয়নি। বরং এর অর্থ ছিল শহীদ হাদির যে স্বপ্ন নিয়মতান্ত্রিক ও প্রাতিষ্ঠানিক উপায়ে বিকল্প কাঠামো গড়ে তুলে, সর্বদা সচেতন থেকে ফ্যাসিবাদী বয়ানকে মোকাবেলা করা।" তিনি স্বীকার করেন যে তার শব্দচয়নে তাড়াহুড়ো ছিল, তবে জোর দিয়ে বলেন যে তাদের আন্দোলন শৃঙ্খলাবদ্ধ ও সংবিধানসম্মতই রয়েছে।

১৯ ডিসেম্বর ভোররাতে অজ্ঞাতনামা হামলাকারীরা ধানমন্ডিতে অবস্থিত ছায়ানট সংস্কৃতি ভবনে হামলা চালায়। হামলাকারীরা মিলনায়তনে ভাঙচুর চালায় এবং নালন্দা স্কুলের শ্রেণিকক্ষে আগুন ধরিয়ে দেয়। প্রত্যক্ষদর্শীরা জানান, হামলাকারীরা ‘ভারতের দালাল’, ‘ভাঙো’, ‘নারায়ে তাকবীর’ ও ‘ইনকিলাব জিন্দাবাদ’ ইত্যাদি স্লোগান দিচ্ছিল এবং ছায়ানটকে “ভারতীয় সংস্কৃতির প্রচারক” আখ্যা দিয়ে দাবি করছিল যে বাংলাদেশে এর কোনো স্থান নেই।

 রাজনৈতিক ও কূটনৈতিক স্থাপনায় হামলা 
বিক্ষোভকারীরা ধানমন্ডি ৩২ নম্বরে অবস্থিত বঙ্গবন্ধু স্মৃতি জাদুঘরের ধ্বংসাবশেষেও ভাঙচুর ও অগ্নিসংযোগ করে। ২০২৪ সালের আগস্টের অভ্যুত্থানের সময় জাদুঘরটি ধ্বংস করে দেওয়া হয়েছিল। বিক্ষোভকারীরা সেখানে পড়ে থাকা অবশিষ্ট ধ্বংসাবশেষ ভেঙ্গে ফেলে এবং সাবেক প্রধানমন্ত্রী শেখ হাসিনার পোস্টারে আগুন ধরিয়ে দেয়।

চট্টগ্রামে, বিক্ষোভকারীরা ভারতের সহকারী হাইকমিশনে হামলা চালানোর চেষ্টা করলে পুলিশের সঙ্গে সংঘর্ষে জড়িয়ে পড়ে। এ সময় তারা পাথর ও ইট ছোড়ে। এছাড়া তারা প্রয়াত মেয়র এবিএম মহিউদ্দীন চৌধুরীর বাসায় অগ্নিসংযোগ ও ভাংচুর করে। আওয়ামী লীগের কেন্দ্রীয় নেতা মহিবুল আলম চৌধুরী নওফেলের চট্টগ্রামের বাসায়ও ভাঙচুর ও আগুন দেওয়া হয়।

রাজশাহীতে, একদল বিক্ষোভকারী স্থানীয় একটি আওয়ামী লীগের কার্যালয় বুলডোজার দিয়ে গুঁড়িয়ে দেয়। পরে তারা ভারতের কূটনৈতিক মিশনের দিকে অগ্রসর হওয়ার চেষ্টা করলে পুলিশ তাদের বাধা দেয়।

বান্দরবানে, পার্বত্য চট্টগ্রাম বিষয়ক মন্ত্রণালয়ের সাবেক মন্ত্রী বীর বাহাদুর উশৈসিং-এর বাসভবনে অগ্নিসংযোগ করা হয়।

 কূটনৈতিক ও রাজনৈতিক প্রতিক্রিয়া 

এই সহিংসতায় তীব্র ভারতবিরোধী মনোভাব দেখা যায়। জাতীয় নাগরিক পার্টির নেতারা একাধিক বিবৃতিতে এই পরিস্থিতিকে “যুদ্ধ”-এর সঙ্গে তুলনা করেন এবং হাদির “হত্যাকারীদের” ফেরত না দেওয়া পর্যন্ত ঢাকায় অবস্থিত ভারতীয় হাইকমিশন বন্ধ রাখার দাবি জানান।

নিরাপত্তাজনিত হুমকির প্রেক্ষিতে ভারতীয় কর্তৃপক্ষ সাময়িকভাবে রাজশাহী ও খুলনায় তাদের ভিসা সেন্টার বন্ধ করে দেয়।

 প্রতিক্রিয়া 

বিভিন্ন সহিংসতার ঘটনায় সরকারের পক্ষ থেকে প্রধান শহরগুলোতে আইনশৃঙ্খলা রক্ষাকারী বাহিনীর উপস্থিতি বাড়ানো হয়। অতিরিক্ত পুলিশ ও বর্ডার গার্ড ইউনিট মোতায়েন করা হয়। সরকারি কর্মকর্তারা জানান, পরিস্থিতির আরও অবনতি ঠেকাতেই এসব নিরাপত্তা ব্যবস্থা নেওয়া হয়েছে। কিছু বিরোধী নেতা ও নাগরিক সংগঠন সরকারের সক্ষমতা নিয়ে প্রশ্ন তোলেন এবং শান্তিপূর্ণ সংলাপের আহ্বান জানান।

মিডিয়া ফ্রিডম কোয়ালিশন, বাংলাদেশে সাংবাদিক, সম্পাদক ও গণমাধ্যম প্রতিষ্ঠানগুলোর ওপর সাম্প্রতিক হামলার ঘটনায় গভীর উদ্বেগ প্রকাশ করে এবং এসব হামলার তীব্র নিন্দা জানায়। এক বিবৃতিতে সংগঠনটি জানায়, এ ধরনের সহিংসতা ও ভীতি প্রদর্শন কোনোভাবেই গ্রহণযোগ্য নয়। এসব কর্মকাণ্ড সংবাদমাধ্যমের স্বাধীনতাকে ক্ষুণ্ণ করে এবং জনগণের তথ্য জানার অধিকারকে সরাসরি লঙ্ঘন করে। এছাড়া নোয়াব, সম্পাদক পরিষদ, টিআইবিসহ বিভিন্ন সংগঠনও নিন্দা জানায়।

 তথ্যসূত্র 

বিষয়শ্রেণী:২০২৫-এ বাংলাদেশ
বিষয়শ্রেণী:২০২০-এর দশকের রাজনৈতিক দাঙ্গা
বিষয়শ্রেণী:ছাত্র–জনতার অভ্যুত্থানের পরিণাম
বিষয়শ্রেণী:বাংলাদেশে ভবন ও স্থাপনায় অগ্নিসংযোগের ঘটনা
বিষয়শ্রেণী:বাংলাদেশের ভবন ও স্থাপনায় হামলা
বিষয়শ্রেণী:কূটনৈতিক মিশনে হামলা
বিষয়শ্রেণী:বাংলাদেশ–ভারত সম্পর্ক
বিষয়শ্রেণী:বাংলাদেশে দাঙ্গা ও নাগরিক নৈরাজ্য
বিষয়শ্রেণী:বাংলাদেশে সন্ত্রাসবাদ